Il-Federazzjoni Kaċċaturi Nassabba u Konservazzjonisti (FKNK) ppubblikat sensiela ta’ artikli fil-midja internazzjonali dwar Bill Oddie li jinsab f’Malta biex jappoġġja l-kampanja li qiegħda tagħmel Birdlife Malta biex tinqata’ darba għal dejjem il-kaċċa fir-rebbiega. Fl-istqarrija tagħha l-FKNK qalet li l-midja internazzjoni rrapportat lil Bill Oddie bħala każ mentali u li jsofri minn dipressjoni, jagħmel atti ta’ persuni mhux f’sensihom, investigat u mkeċċi mill-BBC u mill-HSBC, estremist, u persuna li jiddefendi l-Iskrupli. Bill Oddie jinsab f’Malta flimkien ma’ Joe Duckworth, il-Kap Eżekuttiv ta’ The League against cruel sports. Fi stqarrija qabel il-wasla tiegħu f’Malta, din l-organizzazzjoni qalet li se tkun qed tqajjem kuxjenza internazzjonali billi turi r-realtajiet tal-kaċċa fir-rebbiegħa fi gżiritna. Hija qalet li se tkun qed tappoġġja lil Birdlife Malta fil-kampanja li nediet għal referendum nazzjonali dwar it-tneħħija tal-kaċċa fir-rebbiegħa. Bill Oddie se jkun qed jgħaddi żmien f’pajjiżna jiġbed video dwar il-kaċċa fir-rebbiegħa fejn qal li mistenni jurih lil udjenza fir-Renju Unit. Huwa żied jgħid li f’Malta l-isparar fuq l-għasafar mill-kaċċaturi jsir għall-pjaċir. Qal li s’issa bbojkottja lil Malta iżda din is-sena ħass li għandu jkun xhud huwa stess ta’ kemm hija ħażina l-kaċċa waqt li se jara jekk hemmx mod li din it-tradizzjoni ssir storja. Ara l-artiklu ppubblikati mill-FKNK fuq: Bill Oddie